Brandbestryder red hondjie – en word toe besteel | Netwerk24
Deur Cara-Lee Dorfling 07 Januarie 2021 05:46
'n Brandbestryder is sy selfoon, identiteitsdokument en rybewys kwyt nadat hy 'n hondjie uit 'n stormwaterdrein gered het – maar sê hy sal dit weer doen as hy moet.
Thembelihle Richard Mbeyiya (49), 'n brandbestryder van Motherwell in die Nelson Mandelabaai-metro, het op Nuwejaarsdag onder ses diewe deurgeloop terwyl hy voor 'n diereskut gewag het.
Mbeyiya sê hy is net dankbaar die hondjie is nie ook gevat nie.
Aangesien hy nou sonder 'n identiteitsdokument is, kan hy nie eens 'n nuwe selfoon registreer nie.
Nqaba Bhanga, burgemeester van die Nelson Mandelabaai-metro (links), oorhanding 'n sertifikaat van erkenning aan Thembelihle Richard Mbeyiya, brandbestryder van die Motherwell-brandweerkantoor. Mbeyiya het onlangs 'n hondjie uit 'n stormwaterdrein gered.
Kort voor die voorval is Mbeyiya na Motherwell uitgestuur waar die tjankgeluide van 'n hondjie vanuit 'n stormwaterdrein gehoor is. Dit is nog onduidelik hoe die hondjie daar beland het.
Mbeyiya het met 'n leer afgeklim na die drein en die hondjie, van 'n onbekende ras, gered.
"Dit was moeilik om tot by die hond te kom. Toe ek die hond vashou, kon ek sien sy toestand is baie swak."
Met die hondjie veilig in Mbeyiya se besit, het hy self na 'n diereskut in Walmer gery om die hondjie in hul sorg te laat.
Thembelihle Richard Mbeyiya, brandbestryder van die Motherwell-brandweerkantoor, praat oor sy werk as brandbestryder. Foto: Skermgreep
Maar terwyl hy voor 'n toe hek gewag het vir 'n werknemer van die skut, het ses mans hom gedreig en besteel.
Hy sê die groep het ook in die voertuig, waarin die hondjie gelê het, gekrap, maar het gelukkig nie die hondjie beseer of gesteel nie.
Nqaba Bhanga, burgemeester van die Nelson Mandelabaai-metro, het Mbeyiya Dinsdag by die brandweerkantoor besoek en 'n sertifikaat van erkenning aan hom oorhandig.
Bhanga het hom bedank vir sy toewyding en dat hy sy pligte met welwillendheid uitvoer.
Mbeyiya het aan Netwerk24 gesê hy waardeer die burgemeester se besoek, maar hy het net sy werk gedoen en sal dit weer doen, selfs al sien hy op na die lang rye om sy gesteelde dokumente te hernu.